Rugby sal nooit weer dieselfde wees nie`n Bokfoto van 1965, toe dit nog vir seuns en versamelaars belangrik was Ek was gaande toe ek die eerste keer grondbootjiebotter en stroop op my toebroodjies gekry het. Maar ná ŉ paar maande het dit afgesaag geraak, netsoos Marmite, toebroodjiesmeer en die vorige aand se groenboontjies. Ek was ook baie in my skik toe ek jare gelede ŉ foto van ŉ foto van ŉ Springbokspan op die middelblad van ŉ gesinstydskif gekry het. Die latere foto’s is uitgehaal en bewaar, of dadelik op die kamermuur geplak. Die tydskrif se sirkulasie het dié week die hoogte ingeskiet, want hoewel daar ŉ paar berigte oor Liz Taylor se sesde of sewende huwelik was, oor ŉ sinkgat in Blyvooruitsicht, Glenda Kemp se luislang en Beau Brummel se kaal-kaskenades, het die Bokfoto die tydskrif se verkope die hoogte laat inskiet. Hier kort voor Kersfees is ŉ plaat van Gerhard Viviers se kommentaar oor die een of ander toets vrygestel … dit was baie gewild en is oor elke Blaupunkt in die voorhuis laat blêr. Ons het alles oor elke Bok geweet, ons het geweet wie Colin Meads was, Sid Going, JPR Williams en Gareth Edwards. Maar dié jare is verby, want rugby, en sport in die algemeen, het afgesaag geraak, omdat dit in ooraanbod is. Sal iemand oor ŉ paar jaar nog die Springbokspan kan opnoem wat teen Engeland gespeel het, en wat van die span wat teen Japan of Italië verloor het? Sal iemand oor ŉ paar jaar nog daarin belangstel om een van Bryan Habana se vergulde skoene in ŉ museum te sien? Of om die bal wat Elton Jantjies deur die pale gejaag het, te bewaar? Sal iemand nog belangstel in die kouse wat Adriaan Strauss teen Italië gedra het? Stel enige kind nog in die handtekeninge van sy helde belang? Maak ons nog toetsprogramme bymekaar? Sal iemand nog daarin belangstel om die dagboek wat een van die spelers of ŉ beampte op toer gehou het, op te slurp? Sal iemand nog in Craig Joubert se fluitjie wil hê wat hy in die Wêreldbekertoernooi gebruik het? Nee, die doelpale het geskuif en kan nooit weer teruggeplaas word nie.